Közös álláspont

(1999. április 16.)

amelyet a Tanács az Európai Unióról szóló szerződés J.2. cikke alapján fogadott el Líbiáról

(1999/261/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak J.2. cikkére,

mivel a Tanács az Egyesült Nemzetek Szervezete Biztonsági Tanácsának a 883 (1993) határozatában foglalt vonatkozó rendelkezésekkel összhangban 1993. november 22-én elfogadta a Líbiával folytatott gazdasági kapcsolatok mérsékléséről szóló közös álláspontról szóló 93/614/KKBP határozatot [1];

mivel az Egyesült Nemzetek Szervezetének Biztonsági Tanácsa (ENSZ BT) 1998. augusztus 27-én elfogadta az 1192 (1998) határozatot, amelyben ismét megerősítette a 748 (1992) és 883 (1993) határozatokban megállapított intézkedéseket, és úgy határozott, hogy a fent említett intézkedéseket azonnal fel kell függeszteni, amint az ENSZ főtitkára jelenti az ENSZ BT-nek, hogy a Pan Am 103-as járatának felrobbantásával vádolt két személy megérkezett Hollandiába a tárgyalásra, illetve, hogy a líbiai kormány együttműködik a francia igazságügyi hatóságokkal az UTA 772 felrobbantása tekintetében;

mivel az ENSZ főtitkára 1999. április 5-én megtette a megfelelő jelentéseket; mivel ezért a 748 (1992) és 883 (1993) ENSZ BT határozatok alapján Líbia ellen hozott intézkedéseket fel kell függeszteni;

mivel az ENSZ főtitkára a felfüggesztést követő 90 napon belül jelentést tesz arról, betartja-e Líbia a 731 (1992) és 748 (1992) ENSZ BT határozat fennmaradó rendelkezéseit annak érdekében, hogy amennyiben Líbia teljes mértékben betartja az említett határozatokban foglalt felszólításokat és határozatokat, a felfüggesztett intézkedéseket a 883(1993) ENSZ BT határozat (16) bekezdésével összhangban meg lehessen szüntetni;

mivel az Unió időközben helyesnek tartja a tagállamok által a terrorizmus líbiai támogatása miatt 1986-ban elhatározott intézkedések további végrehajtását;

ELFOGADTA EZT A KÖZÖS ÁLLÁSPONTOT:

1. cikk

Az ENSZ BT 1192 (1998) határozatával összhangban a 748 (1992) és 883 (1993) ENSZ BT határozat alapján Líbia ellen bevezetett korlátozó intézkedéseket fel kell függeszteni a 883 (1993) ENSZ BT határozat (8) bekezdésének alkalmazásában hozott intézkedések kivételével.

2. cikk

(1) A tagállamok által 1986. január 27-én és április 14-én elhatározott alábbi intézkedések hatályban maradnak:

a) a fegyverek és egyéb katonai felszerelések kivitelére vonatkozó embargó;

b) a diplomáciai és konzulátusi személyzet szabad mozgásának korlátozása;

c) a diplomáciai és konzulátusi képviseletek létszámának csökkentése;

d) szigorított vízumkövetelmények és – eljárások.

(2) Az ENSZ BT 1192 (1998) határozatával összhangban a "Lockerbie per" megtartásának megkönnyítése érdekében Hollandia mentesül az (1) bekezdés b) és c) pontjában felsorolt intézkedések alól.

3. cikk

Ezt a közös álláspontot felül kell vizsgálni az ENSZ főtitkárának arról szóló jelentése alapján, betartja-e Líbia a 731 (1992) és 748 (1992) határozatok fennmaradó rendelkezéseit.

4. cikk

Ez a közös álláspont 1999. április 6-án lép hatályba.

5. cikk

Ezt a közös álláspontot a Hivatalos Lapban ki kell hirdetni.

Kelt Luxembourgban, 1999. április 16-án.

a Tanács részéről

az elnök

J. Fischer

[1] HL L 295., 1993.11.30., 7. o.

--------------------------------------------------